Source: http://www.druckeria.ro/tag/balcaniada/
Timestamp: 2019-06-17 17:10:54+00:00

Document:
balcaniada Archives - Druckeria
Medalii timișorene la Balcaniada de la Pitești: Adelina Pastor, Andreea Orgăzeanu și Cosmin Dumitrache
Adelina Pastor, campioană balcanică la Pitești, după succesul cu ștafeta de 4x400m a României
La finalul săptămânii trecute, Piteștiul a găzduit cea de-a 75-a ediție a Balcaniadei de atletism, eveniment organizat pentru a treia oară consecutiv în țara noastră. În lotul de atleți care a reprezentat România au concurat trei atleți timișoreni (fie nativi, ori legitimați la cluburile din oraș), cu toții reușind clasări pe podium pe arena „Nicolae Dobrin” din Trivale.
Cea mai strălucitoare medalie i-a revenit Adelinei Pastor. Atleta în vârstă de 23 de ani au cucerit titlul balcanic alături de ștafeta de 4x400m a României, în care au mai alergat Anamaria Ioniță, Andreea Miklos și Bianca Răzor. Timpul total al tricolorelor a fost 3:31.26, prin care au devansat Grecia (3:37.48) și Turcia (3:37.72).
Adelina Pastor a concurat și în proba ei individuală de bază, 400m plat, unde s-a clasat însă în afara podiumului pe locul 4. Sportiva de la CSM Timișoara a înregistyrat 53.10 secunde, fiind devansată de colega ei de lot național, Bianca Răzor, care cu 52.89 a reușit să cucerească bronzul. Titlul balcanic în această probă i-a revenit sârboaicei Tamara Salaski (52.00), iar medalia de argint grecoaicei Anna Vasileiou (52.75).
CSM Timișoara se mai mândrește cu o medalie balcanică, pe care a cucerit-o Andreea Ogrăzeanu, în proba de 200m. Sportiva în vârstă de 26 de ani, care e legitimată și la Rapid București, a încheiat a treia pe această distanță, cu timpul 25.25, fiind devansată de grecoaica Katerina Dalaka (24.10) și de croata Lucija Pokos (24.13). Inițial, Ogrăzeanu era anunțată ca participantă și în probele de 100m și 4x100m, dar în cele din urmă a alergat doar la 200.
Atletismul timișorean a reușit și o medalie de argint la Balcaniada de la Pitești, însă printr-un sportiv ce nu mai aparține de vreun club de pe Bega. Cosmin Dumitrache, cel ce din această primăvară are dublă legitimare la CSM București și Rapid București, a reușit să încheie al doilea proba de 110m garduri, cu timpul 14.01. Atletul în vârstă de 22 de ani a fost devansat de cipriotul Milan Trajkovic (13,73), însă l-a depășit în lupta pentru argint pe un alt reprezentant al „Insulei Afroditei”, Alexandros Stavrides (14.37).
România a ocupat locul al doilea în clasamentul final, cu 236 de puncte, în spatele Turciei – 256,50, dar înaintea Greciei (171, 50). În ierarhia feminină, primul loc a fost ocupat de România, cu 137 puncte, urmată de Turcia, 129 puncte și Grecia, 111 puncte. La masculin, Turcia a ocupat prima poziție, cu 127,50 puncte, urmată de România, 99 puncte, și Croația, 77 puncte.
România a cucerit în total 22 de medalii, dintre care 9 de aur, 7 de argint și 6 de bronz.
Filed Under: Alte sporturi, Stire de ultima ora Tagged With: adelina pastor, andreea ograzeanu, balcaniada, cosmin dumitrache, csm timisoara, pitesti
CSM Timișoara, reprezentată la Balcaniada de la Pitești de Adelina Pastor și Andreea Ogrăzeanu
Sprintera Andreea Ogrăzeanu (CSM Timișoara / Rapid București) va concura în trei probe la Balcaniada de atletism de la Pitești
Finalul săptămânii programează cea de-a 75-a ediție a Balcaniadei de atletism. Pentru al treilea an la rând, una dintre cele mai vechi întreceri sportive se va desfășura în România, mai precis la Pitești, pe stadionul „Nicolae Dobrin”, în zilele de sâmbătă și duminică. În lotul României se regăsesc și două sportive legitimate la CSM Timișoara. E vorba despre Andreea Ogrăzeanu și Adelina Pastor.
Ambele sportive ale clubului timișorean sunt cotate cu șanse la medalii în competiția din Trivale. Andreea Orgăzeanu, care pe plan intern concurează cu dublă legitimare, la Rapid București și CSM Timișoara, va alerga în probele de sprint, 100 și 200 de metri. Pe „sută”, atleta în vârstă de 26 de ani a înregistrat 11.45 secunde ca cel mai bun timp al sezonului, recordul ei personal fiind 11.32. La 200m, Andreea Ogrăzeanu are ca „season best” 23.70 secunde, cel mai bun timp înregistrat de-a lungul timpului fiind 22.91. Ogrăzeanu va concura și în ștafeta de 4x100m a României, în care se mai regăsesc Ana Maria roșianu, Anamaria Nesteriuc și Marina Baboi.
Adelina Pastor va concura la individual în proba care a consacrat-o, 400m plat. Sportiva de la CSM Timișoara are 53.19 secunde drept cel mai bun timp al sezonului, în vreme ce recordul personal pe această distanță e 52.44. Atleta în vârstă de 23 de ani figurează și în ștafeta de 4x400m a României, alături de Bianca Răzor, Sanda Belgyan, Anamaria Ioniță și Andreea Miklos.
În concursul balcanic de la Pitești va alerga și timișoreanul Cosmin Dumitrache, legitimat din acest an la două cluburi din București, CSM și Rapid. Sportivul crescut pe Bega va concura în proba sa de bază, cea de 110m garduri, unde are la rândul său șanse importante la o nouă medalie. Timișoreanul a reușit chiar în acest an cel mai bun timp al carierei în această cursă, 14.21 secunde.
Filed Under: Alte sporturi, Stire de ultima ora Tagged With: adelina pastor, andreea ograzeanu, atletism, balcaniada, cosmin dumitrache, csm timisoara, nicolae dobrin, pitesti
Timișoreanca Adelina Pastor, dublă campioană balcanică la Istanbul
România a ocupat primul loc în clasamentul Campionatelor Balcanice indoor de atletism de la Istanbul, desfăşurate sâmbătă, cu 7 medalii de aur, 6 de argint şi 5 de bronz. În clasamentul general pe puncte însă, Turcia a terminat pe prima poziţie, cu 152,5 puncte, urmată de România, 135 p, şi Grecia, 106,5 p. Un bilanț bun pentru atletismul românesc, la care și-au adus din plin contribuția și timișorenii.
Adelina Pastor a urcat de două ori pe cea mai înaltă treaptă a podiumului ieri, la Istanbul. Mai întâi, timișoreanca în vârstă de 22 de ani a câștigat proba de 400m plat, cu timpul 53,23. De altfel, lupta pentru aur a fost una 100% românească, locul al doilea revenindu-i Mirelei Lavric, cu 53,81. Vă reamintesc, săptămâna trecută, în ultima etapă a Campionatelor Naționale, cele două au oferit cea mai spectaculoasă cursă a „Cupei de Cristal”, ambele trecând linia în același timp, nefiind departajate nici de photo finish.
Adelina Pastor a mai contribuit la o medalie de aur pentru România, în ștafeta de 4x400m. Tricolorele, în componența Adelina Pastor, Mirela Lavric, Andrea Miklos, Bianca Răzor, au obținut cel mai bun timp total, 3:36.02, lăsând în urmă țara gazdă, Turcia, și echipa Greciei.
Tot la feminin, notăm medalia de argint obținută de Andreea Ogrăzeanu în proba de sprint, 60m. Sportiva care din acest an aleargă, cu dublă legitimare, pentru Rapid București și CSM Timișoara a trecut a doua linia de sosire, cu timpul 7,53, fiind devansată doar de croata Andrea Ivanovic, cu 7,32.
La masculin, notăm o singură medalie pentru timișoreni. Obținută, de altfel, de singurul timișorean aflat în concurs. Cosmin Dumitrache a devenit campion balcanic în proba de 60m garduri, înregistrând 7.97. De altfel, bănățeanul a fost singurul concurent care a reușit să coboare sub pragul de 8 secunde.
La Balcaniada de la Istanbul ar fi trebuit inițial să participe și Adrian Drăgan. Sportivul sibian, legitimat la CSM Timișoara, era înscris pe listele de start la 400m plat și 4x400m, însă din motive medicale nu a mai putut concura. De altfel, locul său în ștafetă a fost luat de fondistul reșițean Daniel Betej, echipa României clasându-se pe locul al treilea.
Filed Under: Alte sporturi, Stire de ultima ora Tagged With: adelina pastor, adrian dragan, andreea ograzeanu, balcaniada, cosmin dumitrache, csm timisoara, istanbul
Timişorenii Dumitrache şi Drăgan, pe podiumul balcanic la Piteşti
Duminică seară s-a încheiat cea de-a 74-a ediţie a Campionatelor Balcanice de atletism pestru seniori, desfăşurate, pentru al doilea an consecutiv, pe stadionul “Nicolae Dobrin” din Piteşti. România a fost prima în clasamentul general, la succesul tricolorilor contribuind şi cei doi sportivi de la CSM Timişoara prezenţi în concurs: Cosmin Dumitrache şi Adrian Drăgan.
Timişorean get-beget, Cosmin Dumitrache s-a clasat al treilea în proba de 110 metri garduri, înregistrând timpul 14.57 secunde. Nu i-a lipsit foartte mult pentru a obţine o medalie mai strălucitoare în proba sa de bază, câştigată la Pireşti de cipriotul Milan Trajkovic, cu 14,23 secunde, urmat pe poziţia secundă de turcul Mustafa Gunes, cuz 14,27. Dumitrache, campion naţional în această probă cu o săptămână în urmă, tot la Piteşti, a adus României 6 puncte în clasamentul general.
Tot cu 6 puncte a contribuit şi Adrian Drăgan. Sibianul legitimat în iarnă de CSM Timişoara (via CSA Steaua) a făcut parte din ştafeta de 4×400 metri a României, clasată a treia aseară, în Trivale. Sportivul pregătit de profesorul Ioan Damaschin a alergat alături de mai tinerii săi colegi de lot, Sebastian Ursachi, Zeno Moraru şi Cristian Radu, timpul total al tricolorilor fiind de 3:10,38 minute. Aurul a fost ajudecat de echipa Turciei, cu 3:06,55, iar argintul a mers în Croaţia, cu 3:07, 62.
Din păcate, Adrian Drăgan nu a punctat şi la individual, clasându-se abia al zecelea în proba de 400m plat, cu timpul 48,22. Cu o săptămână în urmă, Drăgan devenea campion naţional, înregistrând atunci un timp mult mai bun, 47, 81, pe care dacă l-ar fi repetat, s-ar fi clasat al şaptelea, în zona punctelor (2). Podiumul ar fi fost însă oricum departe, cei trei medaliaţi coborând sub 47 de secunde: 1. Luka Janezic (Slovenia) – 46,39; 2. Batuhan Atînaş (Turcia) – 46,73; 3. Yavuz Can (Turcia) – 46, 85.
România a cucerit în total 5 medalii de aur, 10 de argint și 11 de bronz, clasându-se pe primul loc în tradiționalul clasament general pe națiuni, cu 267 puncte, urmată de Turcia – 205 puncte și Grecia – 163,5 puncte. Reprezentanții țării noastre au câștigat ambele ierarhii, atât la feminin (pentru a 36-a oară, din cele 58 de ediții în care au avut loc concursuri în probele feminine), cât și la masculin (a 19-a oară).
La întrecerile desfășurate în Complexul piteștean “Nicolae Dobrin” au participat 378 de atleți și atlete (171 la feminin și 207 la masculin.
Filed Under: Alte sporturi, Stire de ultima ora Tagged With: adrian dragan, atletism, balcaniada, cosmin dumitrache, csm timisoara, nicolae dobrin, pitesti, romania, stafeta
CSM Timișoara are doi reprezentanți la Balcaniada de la Pitești
La finalul săptămânii, pe stadionul „Nicolae Dobrin” din Pitești se vor desfășura Campionatele Balcanice de atletism, ajunse la cea de-a 74-a ediție. În lotul României, figurează și doi atleți de la CSM Timișoara. E vorba despre Cosmin Dumitrache și Adrian Drăgan, proaspeți campioni naționali, tot pe pista din Trivale.
Cosmin Dumitrache va concura în proba de 110m garduri, la o săptămână după câștigarea titlului național tot la Pitești, cu timpul 14.33. În concurs se va afla și rivalul său de la etapa finală a Campionatelor Naționale, piteșteanul Costin Dănilă, al doilea în cursa de sâmbăta trecută.
Tot de la CSM Timișoara va concura și Adrian Drăgan, dublu campion național, în probele de 400m plat și 4x400m, cu ștafeta clubului bănățean. Sâmbăta trecută, la Pitești, Drăgan a înregistrat cel mai bun timp stagional, 47.81, care i-a adus medalia de aur. Drăgan va concura la aceleași două probe și în cadrul Balcaniadei, urmând a concura la ștafetă alături de Radu Cristian, Attila Nagy și Sebastian Ursachi.
La Pitești va fi prezent și antrenorul celor doi sportivi de la CSM Timișoara, Ioan Damaschin, care va face parte din corpul tehnic al României.
Filed Under: Alte sporturi, Stire de ultima ora Tagged With: adrian dragan, atletism, balcaniada, cosmin dumitrache, csm timisoara, ioan damaschin, nicolae dobrin, pitesti
Ioana Gheorghe, campioană balcanică de juniori la 200m
Două atlete timișorene au participat, în weekend, la Balacaniada de juniori, desfășurată pe stadionul „Nicolae Dobrin” din Pitești. Ioana Gheorghe a contribuit la patru dintre medaliile cucerite de România, dintre care una singură de aur, în proba de 200m. În lotul tricolor s-a mai aflat și Livia Cristurean, timișoreanca urcând pe podium în probele de ștafetă, 4x100m și 4x400m.
Deși a cucerit aurul în proba de 200m, pentru Ioana Gheorghe acest succes a avut un gust amar. Pe pagina sa de Facebook, tânăra atletă s-a declarat nedreptățită de oficiali, care au omologat un timp mult sub cel pe care l-a înregistrat în realitate. Timișoreanca susține că a alergat 23.94, tabela de pe stadionul piteștean a indicat imediat după cursă 24.65, pentru ca pe site-ul Federației să figureze cu 24.65, la două sutimi în fața principalei urmăritoare, Dimitra Kyriakidou, cin Cipru. „Am cerut special filmarea, să le arăt că atât am fugit și mi-au spus că nu se poate. Am fost anunțată că tabela nu are timp oficial și că ea se schimbă. De ce? De ce doar în România se întâmpla așa ceva?”, scrie Ioana Gheorghe, pe pagina sa de Facebook.
Sportiva legitimată la LPS Banatul și CSM Timișoara a mai urcat de trei ori pe podiumul balcanic de la Pitești. În proba de 100m, s-a clasat pe poziția a doua, cu timpul 12,16, la 15 sutimi în spatele cipriotei Olivia Fotopoulou.
Două medalii de argint și în probele de ștafetă, acolo unde în echipa României, alături de Ioana Gheorghe, a figurat și colega ei de club, Livia Cristurean. La 4x100m, tricolorele, în componența Cristina Iacoban, Elena Viscan, Livia Cristurean, Ioana Gheorghe, au înregistrat un timp total de 47.63 secunde, în spatele Serbiei. Tot echipa țării vechine și-a adjudecat și ștafeta feminină de 4x400m, acolo unde România a înregistyrat un timp total de 3:46.00, în componența Livia Cristurean, Andreea Timofei, Lorena Almășan, Ioana Gheorghe.
Timișoreanca Livia Cristurean a figurat și pe lista de start a probei de 400m plat, însă a fost nevoită să abandoneze cursa.
România a ocupat locul al doilea în clasamentul pe puncte la Campionatele Balcanice de juniori, cu un total de 283,5 puncte, în urma Turciei, 326,5 puncte, dar înaintea Greciei, 193 puncte.
Filed Under: Alte sporturi, Stire de ultima ora Tagged With: balcaniada, campionatele balcanice, facebook, ioana gheorghe, juniori, livia cristurean, nicolae dobrin, pitesti
Doi atleți de la CSM Timișoara, la Balcaniada indoor de la Istanbul
Federația Română de Atletism a anunțat astăzi lotul care va reprezenta România la Campionatele Balcanice de sală, ce se vor desfășura sâmbătă, la Istanbul. Printre cei 23 de sportivi convocați, se numără și doi reprezentanți ai clubului CSM Timișoara. E vorba despre Adelina Pastor și Adrian Drăgan.
Adelina Pastor și Adrian Drăgan vor alerga sâmbătă în primul concurs internațional oficial al noului sezon atletic. La Istanbul, în impunătoarea sală „Asli Ciakir”, se vor desfășura Campionatele Balcanice indoor, la care România participă cu un lot format din 23 de sportivi.
Adelina Pastor va figura pe lista de start a întrecerii de 400m plat – proba de bază a timișorencei ce va împlini 22 de ani în luna mai. La finele săptămânii trecute, bănățeanca s-a clasat a doua pe această distanță în etapa finală a Campionatelor Naționale, înregistrând 54,06 secunde, cu 20 de sutimi în urma câștigătoarei Bianca Răzor. Pastor va alerga și în ștafeta de 4×400 a României, unde face echipă cu Angela Moroșanu, Mihaela Nunu și Florina Pierdevară.
La 400m plat va alerga și Adrian Drăgan, ca unic reprezentant al României în această probă. Sportivul în vârstă de 24 de ani e una dintre speranțele CSM-ului pentru anii următori, fiind transferat în toamnă de la Steaua. Sportivul născut la Sibiu a bifat în weekend primele două medalii pentru clubul timișorean, ambele de aur. S-a impus mai întâi la 400m, cu timpul 49.09, iar apoi a pus umărul la titlul cucerit de ștafeta de 4×2 tururi a Timișoarei, alături de Alberto Gheorghescu, Gabriel Grunwald și Marcus Drăghici.
Iată lotul complet pe care se va baza România la Balcaniada de sâmbătă:
FEMININ: Ana Maria Roșianu, Andreea Ogrăzeanu — 60 m, Adelina Pastor, Angela Moroșanu — 400 m, Mihaela Nunu — 800 m, Florina Pierdevară — 1.500 m, Claudia Bobocea — 3.000 m, Ana Maria Nesteriuc — 60 mg, Florentina Marincu — lungime, Elena Panțuroiu — triplusalt, Lenuța Burueană — greutate, Pastor/Moroșanu/Nunu/Pierdevară — ștafeta de 4X400 m;
MASCULIN: Cătălin Câmpeanu, Daniel Budin — 60 m, Cristian Radu, Adrian Drăgan — 400 m, Cristian Vorovenci — 800 m, Ioan Zăizan — 1.500 m, Andrei Ștefana — 3.000 m, Radu Ciobanu — 60 mg, Adrian Vasile — lungime, Alexandru Baciu — triplusalt, Andrei Gag, Toader Rareș — greutate.
Delegația României va pleca joi spre Istanbul.
Filed Under: Alte sporturi, Stire de ultima ora Tagged With: adelina pastor, adrian dragan, atleti, balcaniada, csm timisoara, istanbul

References: CSM 

CSM 
 CSM 
 csm 

CSM 
 CSM 
 CSM 
 CSM 
 CSM 
 csm 
 CSM 
 CSM 
 csm 
 CSM 
 CSM 
 csm 

CSM 
 CSM 
 CSM 
 CSM 
 csm 
 CSM 
 CSM 
 CSM 
 csm